Safwat (57) får forlate Gaza – kan bli nødt til å gå i timevis
KAIRO/OSLO (VG) Norsk-palestinske Safwat Diab (57) frykter at han blir nødt til å leie et esel og gå i flere timer for å komme seg ut av Gaza. Onsdag fikk de første norske statsborgerne forlate Gaza og torsdag skal ytterligere 60 få gjøre det samme. Norsk-palestinske Safwat Diab (57) har også fått beskjed om at han skal få forlate Gaza torsdag. – I kveld har jeg fått beskjed om at jeg er en av dem som får forlate Gaza i morgen, sier Diab til VG. – Hvordan føles det? – Jeg har blandede følelser. Det føles så godt at jeg skal få være sammen med familien min i Norge igjen etter denne forferdelige tiden. Samtidig er jeg lei meg for at jeg skal forlate mine brødre og søstre, og deres familier og venner, og befolkningen i Gaza. Jeg føler særlig på skyldfølelse overfor barna som må bli værende i denne situasjonen. – Det er så vanskelig å la dem man er glad i bli værende igjen, når man selv skal komme seg i sikkerhet. Jeg føler meg hjelpeløs som ikke kan gjøre noe for å redde dem. Takker UD 57-åringen takker Utenriksdepartementet. – Jeg vil takke dem for deres arbeid med å få norske borgere ut av Gaza. Samtidig vil jeg oppfordre dem til å gjøre mer for å stanse denne katastrofale situasjonen. Diab sier at han flyttet til Norge i 2007, hvor han tok en doktorgrad. Han sier også at han er spesialisert innen krigstraumer.  Videre forteller han at han flyttet tilbake til Gaza i 2011, hvor han bodde og jobbet frem til 2020. Siden den gang har han bodd i Sandvika i Bærum, og har kone og fire barn i Norge. Kan bli nødt til å gå Diabs plan var å besøke familien nord i Gaza i omkring én måned, men bare tre dager før hjemreise brøt krigen ut. Nå befinner han seg i byen Khan Younis sør i Gaza, og vil forsøke å finne seg en drosje for å komme seg til Rafah-overgangen mellom Gaza og Egypt. – Dersom det er mulig, vil jeg finne en drosje og reise til grenseovergangen i morgen. Med bil tar det 15–20 minutter fra Khan Younis til Rafah-overgangen. Det er mangel på både mat, vann og drivstoff i Gaza på nåværende tidspunkt. Mangelen på drivstoff kan gjøre det både dyrt og vanskelig å bestille drosje. – Hva gjør du om du ikke finner en drosje? – Da blir jeg nødt til å leie et esel som kan bære bagasjen min. I så fall blir jeg nødt til å gå i flere timer. Rafah-overgangen åpner klokken 09 torsdag formiddag. Helseproblemer – Hva tenker du om din egen sikkerhet? – Jeg har fryktet for min egen sikkerhet siden krigen brøt ut. Alle som befinner seg i Gaza forventer å bli angrepet eller drept hvert øyeblikk, ingen steder er trygge. Utenriksdepartementet opplyser at det er svært farlig å reise innad i Gaza nå. 57-åringen erkjenner at det definitivt vil være risikabelt å gå fra Khan Younis til Rafah-overgangen med et esel. Omkring 200 norske borgere befinner seg fortsatt i Gaza etter at 51 fikk reise onsdag. De som forlater Gaza, fraktes med buss til et mottakssenter på et hotell Kairo, hovedstaden i Egypt.  Klokken halv ett lokal tid natt til torsdag, er det fortsatt ingen som har ankommet mottakshallen. Veien fra Rafah er lang, og går gjennom det milisariserte Sinai-området.   Når nordmennene kommer frem tas de imot av et team med blant annet leger og personell som kan hjelpe dem med det de trenger av dokumentasjon for å komme seg så raskt som mulig videre til Norge.  – Hvordan står det til med helsen din? – Jeg har problemer med ryggen, føttene og tennene, og har behov for en fullstendig helseundersøkelse. Jeg har også problemer med hjertet og hjerterytmen. I tillegg har jeg sovet veldig lite. Når man hele tiden forventer å bli angrepet, våkner man ofte. Jeg er utslitt, sier han. – Katastrofe 7. oktober angrep Hamas Israel. Omkring 1200 personer skal ha blitt drept i angrepet. Siden den gang har Israel bombet Gaza, samt iverksatt en bakkeinvasjon. Minst 11.320 personer på palestinsk side skal ha blitt drept. – Dette har utviklet seg langt forbi en militæroperasjon, det er ren hevn. Land som har innflytelse over Israel og som har støttet denne militæroperasjonen, må snu nå, sier Diab. – Situasjonen i Gaza er tragisk. Det er terrorhandlinger, sult og kaos. Alt er helt katastrofe. Jeg tror ikke det finnes et sted i verden hvor det er så ille som i Gaza akkurat nå.
Onsdag fikk de første norske borgerne forlate Gaza, og fraktes til Kairo i Egypt med buss onsdag kveld. Safwat Diab (57) har fått beskjed om at han får forlate Gaza torsdag. Diab er glad for at han skal få møte familien i Norge igjen, men lei seg for at han skal forlate kjente og kjære i Gaza. For å reise fra Khan Younis til Rafah-overgangen vil 57-åringen forsøke å leie en drosje, men er åpen for at han kan bli nødt til å leie et esel i stedet.